Talle afgedank, hoës gedreig in 'skoonmaakproses' | Netwerk24
Deur Erika Gibson 01 April 2018 08:00
Die forensiese ondersoek na on­reëlmatighede in die staat se inligtingstegnologie-agentskap Sita het reeds tot 13 afdankings en 22 bedankings gelei. In die proses het die topstruktuur van Sita selfs doodsdreigemente gekry.
Anthea Summers, woordvoerder van Sita, het die afgelope week gesê die agentskap werk hard aan groot sake "met lang tentakels van moontlike sameswering en korrupsie".
"Ons is nié besig om enigiemand te teiken nie. Die doel is om korrupsie eens en vir altyd uit te roei."
Summers het gereageer op aantygings dat die forensiese ondersoek wat die regsfirma Bowman Gilfillan by Sita doen 'n "heksejag" op sekere werknemers is.
Van dié werknemers is na bewering in die pad gesteek nadat hulle as fluitjieblasers bepaalde inligting geopenbaar het.
Sita en die parlement se staande komitee oor openbare rekeninge (Skoor) het die afgelope maande verskeie kere kop gestamp oor onreëlmatighede in die agentskap wat reeds glo miljarde beloop. Veral Sita se kontrak met die maatskappy Forensic Data Analysts (FDA), wat aan die oud-polisieman Keith Keating behoort, het Skoor se aandag getrek.
FDA is betrek by 'n omkopery-ondersoek teen die voormalige nasionale polisiekommissaris Khomotso Phahlane. FDA eis dat Sita sy fakture betaal en voer aan die polisie en die regstelsel sal tot stilstand kom as FDA sy steun aan hul rekenaarstelsels onttrek.
Summers sê as deel van die ondersoek het 'n verdere agt werknemers gedurende tugprosedures bedank. Agt strafsake is by die polisie en die Valke aangemeld vir verdere ondersoek.
Twee van die ontevrede werknemers het hul besware na die Kommissie vir Versoening, Bemiddeling en Arbitrasie geneem.
Uit die fluitjieblasers se inligting is 110 sake opgevolg, waarvan 87 reeds afgehandel is. Nog sewe mense het bedank voortspruitend uit die tugprosesse.
Summers sê die fluitjieblasers kan nie agter hul verklarings oor onreëlmatighede skuil as die ondersoeke wys dat hulle self aandadig was nie.
Net die regsonkoste van dié sake beloop reeds meer as R14 miljoen. Sita beskou dié uitgawe as geregverdig omdat die koste van korrupsie die agentskap die afgelope dekade reeds honderde miljoene uit die sak gejaag het.
Een van die fluitjieblasers wat nou geskors is, beweer daar word selektief van mense ontslae geraak terwyl van die topbestuurders glo misdaadgeskiedenisse het.
Summers het ontken dat
Sithembele Senti, een van dié bestuurders, só 'n geskiedenis het.
Volgens Sita het die drastiese ingryping by die agentskap daartoe gelei dat die korrupsiekrane nou toegedraai is.
Benewens die doodsdreigemente is eensydige en kwaadwillige bewerings onlangs die wêreld ingestuur. "Dit gaan egter nié die skoonmaakproses beïnvloed nie," sê Summers.